**Kari Juhani Sorri** (25. lokakuuta 1941 Lauritsala – 4. maaliskuuta 2024 Espoo) oli suomalainen shakinpelaaja, joka pelasi sekä lähishakkia että kirjeshakkia. Hän sai kirjeshakin suurmestarin arvon 1982. Lähishakissa Sorri oli peliluokaltaan FIDE-mestari (FM).

Ura
---

### Lähishakki

Peliuransa alussa Sorri edusti Lahden Shakkikerhoa (nyk. Lahden Shakki). Hän voitti 18-vuotiaana vuonna 1960 Suomen shakkiliiton II luokan turnauksen. Voiton ansiosta hän korottui I luokkaan. Nuorten suomenmestaruusturnauksessa 1960 hän oli 4. sijalla. Mestaruuden tuolloin voitti Erkki Havansi. Lappeenrannassa huhtikuussa 1961 pelatussa liittoturnauksessa Sorri voitti I luokassa oman ryhmänsä tuloksella 4,5/5. Hän voitti I luokan ryhmän myös Hämeenlinnassa 1964 pelatussa turnauksessa. Myöhemmin samana vuonna hän kohosi mestariehdokasluokkaan. Elokuussa 1965 Sorri voitti Raumalla mestariehdokasluokan ryhmän ja korottui shakkimestariksi. Lähipelin suomenmestaruusturnauksessa Sorri on voittanut hopeaa 1967 ja 1972.

Sorri edusti Lahden Shakkikerhoa vielä vuonna 1989, jolloin hän oli Suomen Shakkiliiton 10. ketjukilpailussa kokonaiskisan 4. sijalla. Ketjukilpailusarjassa pelattiin kauden 1989 aikana 32 turnausta. Eniten ketjukilpailupisteitä keräsi suurmestari Heikki Westerinen. FIDE-mestarin arvon saamiseksi vaaditaan, että kansainvälinen vahvuusluku on vähintään 2 300 pistettä. Sorrin vahvuusluku kohosi vuoden 1989 aikana vaadittavaan 2 300 pisteeseen ja hänelle myönnettiin kyseinen FIDE-mestarin arvonimi.

Vuonna 1990 Sorri liittyi Etelä-Vantaan Shakin jäseneksi  Hän osallistui vuonna 1990 Suomen Shakkiliiton mestaruusturnaukseen, mutta kovatasoisessa kisassa (osallistujien joukossa oli unkarilainen suurmestari Peter Lukacs ja useita kansainvälisiä mestareita) sijoitus oli vaatimaton 10. sija. Vuonna 1991 Sorri voitti Suomen Shakkiliiton mestaruuden. Hän teki kisassa samalla KvM-tuloksen eli saavutti yhden kansainvälisen mestarin arvonimeen vaadittavan osatuloksen. Lähishakin kansainvälisen mestarin arvon saavuttamiseen tarvitaan vähintään kahdesta kiinnityksestä eli saavutetusta KvM-tuloksesta yhteensä 27 peliä ja pelaajan kansainvälisen vahvuusluvun (eloluku) on oltava vähintään 2 400 pistettä. Sorri edusti Suomea shakkiolympialaisissa Skopjessa vuonna 1972 ja saavutti 4. pöydällä tuloksen 9,5/14. Hän pelasi Helsingin Shakkiklubin joukkueessa shakin SM-liigaa vielä kaudella 2004–2005 ja sai kauden aikana 3 pistettä 6 pelistä.

Pelaamisen ohella Juhani Sorri osallistui shakin järjestötyöhön. Hän toimi Suomen Shakkiliiton varapuheenjohtajana vuosina 1980–1982. Shakillisista ansioistaan hän sai vuonna 1982 shakin hopeisen ansiomerkin.

### Kirjeshakki

Kirjeshakissa Sorri voitti Suomen mestaruuden vuonna 1974. Seuraavana vuonna, 1975, hän sai kirjeshakkimestarin arvonimen. Kirjeshakin kansainvälisen mestarin arvon hän sai 1977. Vuosina 1977–1982 pelattiin Eino Heilimon I kansainvälinen muistoturnaus. Sorri voitti kisan tuloksella 10/14 ja sai tuloksen perusteella kirjeshakin suurmestarin arvonimen.

Lähteet
-------

1. ↑  Kuolinilmoitus. *Helsingin Sanomat* 7.4.2024, s. B 30.
2. ↑  Uimonen, Matti: Juhani Sorri kuollut  18.3.2024. Helsingin Shakkiklubi. Viitattu 5.4.2024.
3. 1 2   Pekka Palamaa: *Suomen Shakkiliiton 70-vuotishistoriikki*, s. 95. Tampere: Suomen Shakkiliitto, 1992. ISBN 952-90-4080-6
4. 1 2  Palamaa, s. 96
5. ↑  Palamaa, s. 99
6. 1 2  Palamaa, s. 105
7. 1 2 3 4 5 6  Juhani Sorri 50 vuotta, *Suomen Shakki 11/1991*, s. 517
8. ↑  Palamaa, s. 221–222
9. 1 2  Palamaa, s. 221
10. ↑  Tietoa shakin luokista Shakki.net Viitattu 21.10.2015
11. ↑   Suomen Shakki 6–7/1989
12. 1 2  Palamaa s. 223
13. 1 2  Juha Kivijärvi: Suomalaisten arvonimikiinnitykset Viitattu 21.10.2015
14. ↑  SM-liiga 2004-2005 Viitattu 21.10.2015.
15. ↑  Palamaa, s. 242
16. ↑  Palamaa, s. 246
17. 1 2  Kirjeshakin arvonimipelaajat Suomen Kirjeshakkiliitto, elokuu 2008. Viitattu 21.10.2015
18. ↑  Finland Esko Nuutilainen, International Correspondence Chess Federation (ICCF) (englanniksi) Viitattu 21.10.2015.

Aiheesta muualla
----------------

* Juhani Sorrin pelaajakortti FIDE:n sivulla (englanniksi)